“โตโยต้า” เผยตลาดรถยนต์ในประเทศ พ.ค.63 ดิ่งทุก Segment ยอดขายรวม 40,418 คัน ลดลง 54.1%
"โตโยต้า" เผยตลาดรถยนต์ในประเทศ พ.ค.63 ดิ่งทุก Segment ยอดขายรวม 40,418 คัน ลดลง 54.1% ลุ้นฟื้นตัวหลังคลายล็อกดาวน์
"โตโยต้า" เผยตลาดรถยนต์ในประเทศ พ.ค.63 ดิ่งทุก Segment ยอดขายรวม 40,418 คัน ลดลง 54.1% ลุ้นฟื้นตัวหลังคลายล็อกดาวน์
23 มิ.ย. 2563

นายสุรศักดิ์ สุทองวัน รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด เปิดเผย ยอดการขายรถยนต์ประจำเดือน พ.ค.63 ว่า มีปริมาณการขาย 40,418 คัน ลดลง 54.1% เมื่อเทียบกับช่วงเดียวกันของปีที่ผ่านมา โดยตลาดรถยนต์นั่งอยู่ที่ 11,733 คัน ลดลง 65.1% ตลาดรถเพื่อการพาณิชย์อยู่ที่ 28,685 คัน ลดลง 47.4% ขณะที่ รถกระบะขนาด 1 ตัน ในเซกเมนท์นี้ มีจำนวน 23,137 คัน ลดลง 47.5% เมื่อเทียบกับเดือนเดียวกันของปีที่ผ่านมา
สำหรับสถานการณ์การขายของเดือน พ.ค.มีแนวโน้มปรับตัวดีขึ้นจากเดือน เม.ย.ที่ผ่านมา สืบเนื่องจากการที่รัฐบาลได้ทยอยประกาศผ่อนปรนมาตรการควบคุมเพื่อป้องกันการแพร่ระบาดของเชื้อไวรัสโควิด-19 ทำให้บางธุรกิจที่ได้รับการผ่อนปรนเริ่มทยอยกลับมาดำเนินงานซึ่งส่งผลในเชิงบวกให้กับตลาดรถยนต์
อย่างไรก็ตาม สถานการณ์การแพร่ระบาดของเชื้อไวรัสโควิด-19 ยังคงอยู่ในช่วงของการค่อยๆฟื้นตัว ทำให้ผู้บริโภคยังมีความระมัดระวังการใช้จ่ายอยู่ รวมถึงภาครัฐฯยังได้ออกมาตรการดูแลและเยียวยาเพื่อช่วยเหลือประชาชนและผู้ประกอบการที่ได้รับผลกระทบจากสถานการณ์นี้ด้วย
ขณะที่ตลาดรถยนต์สะสม 5 เดือน (ม.ค.-พ.ค.) มีปริมาณการขาย 270,591 คัน ลดลง 38.2% เมื่อเทียบกับช่วงเวลาเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 42.2% ตลาดรถเพื่อการพาณิชย์มีอัตราการเติบโตลดลง 35.6% เป็นผลกระทบมาจากสถานการณ์การแพร่ระบาดของไวรัส COVID-19 ไม่เพียงแต่ตลาดรถยนต์ไทย แต่ส่งผลต่อเศรษฐกิจโดยรวมของประเทศและทั่วโลกต่อเนื่องกัน 5 เดือน
สำหรับยอดขายในเดือน มิ.ย.นี้ นายสุรศักดิ์ คาดว่า จากการที่ภาครัฐผ่อนคลายให้ธุรกิจสามารถกลับมาดำเนินการได้ในระยะที่ 3 และการควบคุมสถานการณ์เป็นไปในทิศทางที่ดีขึ้น ไม่มีผู้ติดเชื้อภายในประเทศ และได้มีการคลายล็อกระยะที่ 4 มีผลบังคับใช้วันที่ 15 มิ.ย.โดยให้กิจการและกิจกรรมอีกหลายประเภทกลับมาดำเนินธุรกิจได้ภายใต้มาตรการที่ภาครัฐกำหนดเพื่อสร้างความเชื่อมั่นให้ประชาชน และเศรษฐกิจไทยเดินหน้าต่อไปได้ อย่างไรก็ตามประชาชนยังต้องเฝ้าระวัง และป้องกันการใช้ชีวิตตามมาตรการความปลอดภัยเพื่อป้องกันการเกิดการแพร่ระบาดรอบ 2 ดังนั้นแนวโน้มของตลาดรถยนต์ในเดือนนี้จะมีทิศทางที่ดีขึ้นต่อเนื่อง
 